Generalii Florian Coldea și Dumitru Dumbravă sunt chemați joi la DNA. În dosar mai este audiat și avocatul Doru Trăilă, apropiat al lui Dumbravă. Omul de afaceri Cătălin Hideg a depus denunț la DNA.
Generalul în rezervă Dumitru Dumbravă, fostul șef al Departamentului Juridic al SRI și avocatul Doru Trăilă au ajuns primii la DNA într-un dosar de corupție.
La DNA a ajuns la ora 12 și generalul în rezervă Florian Coldea, fostul prim adjunct și director interimar al SRI, în perioada mandatului de președinte al lui Traian Băsescu. Coldea a fost întâmpinat de reporteri, dar și de protestatarul Marian Ceaușescu, care l-a numit „escroc” pe fostul șef SRI.
Dosarul în care sunt vizați generalii
Cei trei ar fi vizați într-o speță ce ține de „rezolvarea dosarelor în Justiție”.
Omul de afaceri Cătălin Hideg a depus, în urmă cu ceva timp, o plângere la DNA care îi vizează pe cei trei.
Hideg a susținut și public, în studiouri de televiziune, că i-au fost ceruți 600.000 de euro pentru „optimizarea” dosarului său aflat pe rolul Justiției. Omul de afaceri a declarat că din cei 600.000 de euro, ar fi remis 100.000 de euro.
Patron al companiei Sanimed, Cătălin Hideg, a fost condamnat, în februarie 2024, în primă instanță, de către judecătorii Tribunalului București, la 4 ani de închisoare cu executare, într-un dosar al EPPO, condus de Laura Codruța Koveși.
Hideg a fost acuzat de folosire de documente false și spălare de bani, într-un dosar legat de fraudă cu fonduri europene în valoare de 3 milioane de euro.